[{"text_idx": "#000001", "text": "La tradiciaj 56aj Baltiaj Esperanto-Tagoj (BET-56) la 9-17an de julio kunigis esperantistojn en la Litovia havenurbo Klajpedo (Klaipe\u0307da). 263 esperantistoj el 30 landoj alig\u0302is, kaj c\u0302irkau\u0306 230 el ili povis g\u0302ui semajnon en la Klajpeda universitato kaj en la tuta urbo, c\u0302ar Klajpedo c\u0302i-jare festas la 770-an datrevenon de la fondo."}, {"text_idx": "#000002", "text": "La solena inau\u0306guro okazis en la urba koncerta salono, kaj c\u0302iujn bonvenigis bonega koncerto de la kvinteto \u201cBrass\u201d, kiu ludis latunajn blovinstrumentojn kaj gvidis au\u0306skultantojn tra diversaj epokoj kaj stiloj de muziko."}, {"text_idx": "#000003", "text": "La milito en Ukrainio kaj la pandemio malhelpis c\u0302eeston de pliaj alig\u0302intoj, sed la programo restis varia kaj abunda. Prof. Amri Wandel bonvenigis au\u0306skultantojn al prelegoj de SUS-38 de AIS. Li ankau\u0306 informis, ke c\u0302iuj prelegotekstoj estas eldonitaj en libro, ac\u0302etebla en la libroservo de BET. La matenaj programeroj invitis esperantistojn al la prelegserio de prof. Duncan Charters pri kulturo kaj al la prelegciklo de prof. Ilona Koutny pri esperantologio."}, {"text_idx": "#000004", "text": "Josef Reinwart informis pri s\u0302anco de esperantistoj ekkoni novajn sanigajn produktojn, Alfred Heiligenbrunner rakontis pri imuna sistemo, Manfred Westermayer prezentis du prelegojn \u201cRenesanco de marc\u0302oj\u201d, pri nova instruada projekto \u201c30 oraj horoj\u201d raportis Brunetto Cassini. Ryszard Rokicki prelegis pri \u201cAlternativa priskribo de Esperanta vortfarado\u201d kaj prezentis sian libron \u201cEnkonduko en la morfologion de Esperanto\u201d, eldonitan de \u201cSezonoj\u201d kaj Litova Esperanto-Asocio antau\u0306 BET-56. Carlo Nicola Colacino parolis pri \u201cGravitaj Ondoj\u201d."}, {"text_idx": "#000007", "text": "Ankau\u0306 la posttagmezoj plenis je eblecoj: Graz\u0307yna Szubryczyn\u0301ska dividis siajn spertojn en prelegoj \u201cEsperanto en infang\u0302ardeno\u201d kaj \u201cEkologio en infang\u0302ardeno\u201d, Tuomo Grundstro\u0308m rakontis pri la verkistinoj Hella Maria Wuolijoki kaj Aino Julia Maria Kallas, Margarita Z\u030celve gvidis nin tra \u201cKvar granddamoj de Latvia Esperanto-poezio\u201d. Al Afriko c\u0302eestantojn invitis Gediminas Dege\u0307sis, kiu bone konas la kontinenton, provante s\u0302ang\u0302i niajn stereotipojn kaj antau\u0306jug\u0302ojn pri tiu parto de la mondo. Spertojn de germanaj esperantistoj en dau\u0306ripova agado konigis Ulrich Brandenburg, diskutojn pri la agado de UEA kaj c\u0302efe pri ties reago al la milito en Ukrainio elvokis la programero \u201cUEA hodiau\u0306\u201d. Ankau\u0306 la seminario pri aktivula maturigo (AMO) kun la temo \u201cBaltio en Eu\u0306ropa Kunteksto\u201d gvidata de Stefan MacGill kaj la ateliero pri tradukado gvidata de Istva\u0301n Ertl allogis plurajn partoprenantojn de BET."}, {"text_idx": "#000008", "text": "Dum la tuta semajno funkciis libroservo modele prizorgata de Irena Jagminaite\u0307. Eblis elekti inter la plej novaj eldonoj kiuj aperis speciale por BET kaj inter pli frue eldonitaj libroj kaj revuoj. La ok numeroj de la lukse eldonita BET-gazeto \u201cLumturo\u201d estis ofte videblaj en la manoj de esperantistoj \u2013 kaj pro la utilo havi la programon c\u0302emane kaj pro la interesa enhavo, abundaj fotoj kaj kurtaj raportoj. La redaktoro Choe Taesok kaj la kongresa fotisto Graz\u030cvydas Jurgelevic\u030cius multe laboris, por ke \u201cLumturoj\u201d estu informric\u0302aj kaj interesaj por legantoj. C\u0302iujn numerojn eblas legi en la retejo de LEA C\u0302iu partoprenanto ricevis la esperantlingvan informilon \u201cMalkovru Klajpedon\u201d kaj la \u201cLibron por BET-ano\u201d."}, {"text_idx": "#000009", "text": "La vesperaj kulturaj programeroj bele kompletigis la instruan, sciencan kaj klerigan programon de BET."}, {"text_idx": "#000011", "text": "Koncertoj de Sas\u0302a Pilipovic\u0301 kaj Georgo Hanzlik, Anjo Amika, muzikgrupo Sepa kaj \u201cAsorti\u201d arigis esperantistojn en la granda au\u0306lo de la universitato. C\u0302ar Mikaelon Brons\u0302tejn por kantado anstatau\u0306is Sergeo Stras\u0302nenko, la au\u0306toro de la kantoj legis por ni siajn versojn per Zoom. Post la oficiala programo c\u0302iuvespere grupeto de kantemuloj restis kune kaj, inspiritaj de Mikaleo Lineckij, Natalia Ivanova kaj Sergeo Stras\u0302nenko, kantis diverslingvajn kantojn kun gitara akompanado."}, {"text_idx": "#000012", "text": "En BET-56 estis grupeto de gejunuloj kiuj ofte organizis sin por ekskurseti au\u0306 ludi, por g\u0302ui koncertojn en la urbo au\u0306 simple promeni. La kerno de la junulara grupo formig\u0302is jam printempe en Italio dum IJK, sed ankau\u0306 aliaj gejunuloj rapide interamikig\u0302is. Proksimeco de la maro logis multajn, sed la vetero, kvankam suna, estis fres\u0302eta almenau\u0306 por gastoj de sudaj landoj."}, {"text_idx": "#000014", "text": "BET-56 finig\u0302is per kutimaj g\u0302isrevidoj, dancado prezentita de Laima Vilkelyte\u0307, bela kanto esperantigita de la 15-jara Gabija Okeana Griciute\u0307 kaj nekutima fina koncerto. Kortus\u0302aj kaj sencoplenaj kantoj de niaj Ukrainiaj amikoj, speciala etoso kiu regis en la salono kaj dum la tuta BET ne lasis dubojn, ke esperantistoj kondamnas la militon kaj kore esperas, ke Ukrainio sukcesos defendi sian kaj nian sendependecojn."}, {"text_idx": "#000015", "text": "La ukraina koncerto en Klajpedo"}, {"text_idx": "#000016", "text": "La 18an de julio ni disiris al niaj hejmoj, kelkaj eksterlandanoj ankorau\u0306 ekskursis tra Litovio, sed en niaj planoj por la venonta somero jam estas BET-57 en Latvio, kiu espereble okazos en la belega urbo Ventspils. Ni esperas, ke g\u0302is tiam la mondo ig\u0302os sana kaj paca..."}, {"text_idx": "#000021", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000022", "text": "Demonstraj versioj de \u201cLa Ondo\u201d"}]